VĒRĒMU PAGASTA IEDZĪVOTĀJU SAPULCES PROTOKOLS
Nr. 3
2026. gada 24. septembrī, Vērēmu pagasta bibliotēkā, Centra ielā 3C
Sapulci atklāj plkst. 18.00
Piedalās:
Vita Arbidāne, 
Aelita Pliskovska, 
Daiga Utāne, 
Jānis Vilciņš, 
Sandra Romāne.
Nepiedalās: Guntars Ivanovs, Jāzeps Lavrentjevs. 
Sēdi vada: Vita Arbidāne
Protokolē: Daiga Utāne
Darba kārtība
1. Iedzīvotāju padomes paveiktais pirmajos divos darba mēnešos.
2. Sporta telpas Sondoros/Šķeņevā izmantošana.
3. Rudens talkas organizēšana gar Svilpīnes upi Šķēnevas ezera virzienā.
4. Padomes komunikācija ar iedzīvotājiem.
5. Daudzdzīvokļu māju apsaimniekošanas iespējas.
6. Pasākumi Vērēmu pagasta iedzīvotājiem.
7. Iedzīvotāju priekšlikumi un jautājumi
Padomes priekšsēdētāja Vita Arbidāne atklāj sēdi un piesaka pirmo kārtības jautājumu.
1. Iedzīvotāju padomes paveiktais pirmajos divos darba mēnešos.
Iedzīvotāju padomes sekretāre Daiga Utāne informēja sapulces dalībniekus par pirmajos divos darba mēnešos paveikto, uzsākto un vēl risināmo.
Informācija sniegta par jautājumiem, kas saistīti ar satiksmes drošību pie Vērēmu skolas, skolēnu autobusa pieturvietas drošību, bērnu rotaļu laukuma elementu pārvietošanu, piknika un atpūtas zonas izveidi pie dīķa, peldvietas iespējām Šķēņevas ezerā, Svilpīnes upītes sakopšanu, iedzīvotāju priekšlikumu un jautājumu kastītes izveidi, kā arī sabiedriskās kārtības un vides sakopšanas jautājumiem.
Padome uzsvēra, ka daļa jautājumu jau ir virzīti atbildīgajām institūcijām, savukārt par citiem jautājumiem turpinās informācijas apkopošana un iespēju izvērtēšana. Iepriekšējās padomes sēdes protokolā noteikts turpināt sekot iesniegto jautājumu risināšanas gaitai.
2. Sporta telpas  izmantošana.
Padome informēja, ka, pateicoties pagasta iedzīvotājas jautājumam, tika iniciēta sporta telpas izmantošanas kārtības sakārtošana – noteikts telpas izmantošanas darba laiks un persona, kura nodrošina telpas atslēgšanu.
Padome ar iedzīvotājiem pārrunāja sporta telpas izmantošanu un nepieciešamību panākt, lai telpa tiktu regulāri un lietderīgi izmantota.
Iedzīvotāji tika aicināti izteikt priekšlikumus par ērtāko telpas darba laiku, interesējošām sporta un citām aktivitātēm, kā arī norādīt šķēršļus, kas pašlaik traucē telpu izmantot.
Padome uzsvēra, ka iedzīvotāju interese un regulāra telpas izmantošana ir būtiska, lai pašvaldības telpai būtu praktisks pielietojums un tā varētu tikt saglabāta kā iespēja vietējai kopienai.
Balsojums: PAR 5 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne) PRET nav, ATTURAS nav. 
NOLEMJ:
1. Izvērtēt un sniegt priekšlikumu par alternatīvu darba laiku un piekļuvi atslēgām.
3. Rudens talkas organizēšana gar Svilpīnes upi Šķēņevas ezera virzienā.
Padome ierosināja kopīgi ar iedzīvotājiem organizēt rudens talku un sakopt teritoriju gar Svilpīnes upi Šķēņevas ezera virzienā aptuveni 250 metru garā posmā līdz privātīpašumu teritorijām.
Ar sapulces dalībniekiem pārrunāta nepieciešamība pēc šādas talkas, iespējamais dalībnieku skaits, piemērotākais datums un laiks, kā arī nepieciešamie darbi un inventārs.
Balsojums: PAR 5 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne) PRET nav, ATTURAS nav. 
NOLEMJ:
1. Izvērtēt norises datumu atbilstoši laikapstākļiem un  publicēt informāciju par talku.
4. Padomes komunikācija ar iedzīvotājiem.
Padome pārrunāja, kā turpmāk visērtāk un ātrāk nodrošināt saziņu starp iedzīvotāju padomi un Vērēmu pagasta iedzīvotājiem.
Dalībniekiem tika piedāvāts izvērtēt vairākus saziņas veidus: Facebook grupu “Sakārtosim Vērēmus”, WhatsApp grupu vai kopienu, iedzīvotāju priekšlikumu un jautājumu kastīti, informāciju uz ziņojumu dēļiem, kā arī citus iedzīvotāju piedāvātus risinājumus.
Atbilstoši iepriekšējās padomes sēdes lēmumam iedzīvotāju priekšlikumu un jautājumu kastīti paredzēts izvietot pie informatīvā/afišu dēļa, nodrošinot iespēju iesniegt priekšlikumus, jautājumus un informāciju par pagastā konstatētām problēmām.
Balsojums: PAR 5 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne) PRET nav, ATTURAS nav. 
NOLEMJ:
1. Virzīt priekšlikumu kastītes izvietošanu ciematā.

5. Daudzdzīvokļu māju apsaimniekošanas iespējas.
Padome informēja, ka ir sākusi interesēties par iespējām piesaistīt citu daudzdzīvokļu māju apsaimniekotāju.
Padomes rīcībā ir informācija par iespējamiem apsaimniekošanas risinājumiem, kuros apsaimniekošanas maksa orientējoši varētu būt ap 0,20–0,25 EUR/m² mēnesī. Tika uzsvērts, ka precīzas izmaksas un pakalpojumu apjoms ir atkarīgs no konkrētās mājas tehniskā stāvokļa, nepieciešamajiem pakalpojumiem un apsaimniekotāja piedāvājuma.
Tika pārrunāta iespēja uz kādu no nākamajām iedzīvotāju sapulcēm uzaicināt vienu vai vairākus apsaimniekošanas uzņēmumu pārstāvjus, lai iedzīvotāji varētu saņemt informāciju par pakalpojumu saturu, izmaksām un apsaimniekotāja maiņas kārtību.
Balsojums: PAR 5 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne) PRET nav, ATTURAS nav. 
NOLEMJ:
1.Apzināt esošu situāciju ar māju apsaimniekošanu ciematā. 
2.Organizēt atsevišķu tikšanos ar namu apsainiekotājiem un uzzināt alternatīvas.
6. Pasākumi Vērēmu pagasta iedzīvotājiem.
Padome aicināja iedzīvotājus izteikt priekšlikumus par kultūras pasākumiem.
Kā iespējamie pasākumu veidi tika minēti senioru/pensionāru pasākums, 80. gadu disko vakars, ģimeņu pasākumi, sportiskas aktivitātes, tematiskie vakari un citi iedzīvotāju piedāvāti pasākumi.
Iedzīvotāji virzīja vairākas idejas:
Muzikantu vakars, Bērnu un jauniešu diskotēkas. Tika izteikts arī priekšlikums par atsevišķa kultūras pasākumu organizatora nepieciešamību Vērēmu pagastā.
Balsojums: PAR 5 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne) PRET nav, ATTURAS nav. 
NOLEMJ
1. Ņemt iedzīvotāju priekšlikumus vērā, plānojot turpmākos Vērēmu pagasta pasākumus. Nodot informāciju Vērēmu pagasta tautas nama vadītājai.
2. Virzīt priekšlikumu par atsevišķu tautas nama vadītāu/kultūras pasākumu organizatoru Vērēmu pagastā.
7.Iedzīvotāju priekšlikumi un jautājumi
Sapulces noslēgumā tika pārrunātas iedzīvotāju iesniegtās idejas un priekšlikumi Vērēmu pagasta attīstībai un dzīves vides uzlabošanai.
Iedzīvotāji izteica šādus priekšlikumus un aktualizēja šādus jautājumus:
1. Videonovērošanas kameru izvietošana pie Vērēmu pagasta bibliotēkas un Jauniešu centra ēkas, ņemot vērā atkārtotus gadījumus, kas saistīti ar atkritumu izmešanu un teritorijas piegružošanu.
2. Centralizētās kanalizācijas izveides iespējas Centra ielā 1A, Sondoru–Šķēņevas ciemā.
3. Informācijas aktualizēšana par ūdenssaimniecības pārbūves projekta virzību, informējot iedzīvotājus par projekta pašreizējo statusu un turpmākajiem plāniem.
4. Klaiņojošo kaķu problēmas risināšana, tostarp iespējas organizēt kaķu izķeršanu un sterilizāciju, kā arī izvērtēt kaķu mājas izveides iespēju.
5. Gājēju celiņu infrastruktūras un apgaismojuma uzlabošana pagasta teritorijā, izvērtējot esošo celiņu tehnisko stāvokli un nepieciešamos uzlabojumus.
6. Tūrisma attīstība Vērēmu pagastā, tostarp iespējas attīstīt un popularizēt pagasta tūrisma potenciālu, apskates objektus un atpūtas iespējas.
Iedzīvotāju izteiktie priekšlikumi un jautājumi apkopojami un izvērtējami turpmākajā Vērēmu pagasta iedzīvotāju padomes darbā, nepieciešamības gadījumā tos virzot atbildīgajām institūcijām vai iekļaujot turpmāko padomes sēžu darba kārtībā.
Balsojums: PAR 5 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne) PRET nav, ATTURAS nav. 
NOLEMJ:
1. Ņemt iedzīvotāju priekšlikumus vērā, iesniegt atbilstošus priekšlikumus/iesniegumus atbildīgajām iestādēm.

Pielikumā:
1. Dalībnieku reģistrācijas lapa uz 1 lp.

Nākamās iedzīvotāju padomes sēdes sapulces datums: 29.oktobris.
Sapulci slēdza plkst. 20:00
Sapulces vadītājs Vita Arbidāne
Protokolētājs Daiga Utāne




Dokuments parasktīts ar drošu elektronisko parakstu un satuir laika zīmogu.
